Klik op kaart en fotos Totale afstand: 1174 kilometers
Van die plaas is dit sowat 350 kilometer tot by die grens van Botswana. Hier stop ons om bietjie te rus, brandstof vir oulaas teen die laer pryse in te gooi en 'n yskoue roomys te eet. By die Total Garage aanvaar hul kredietkaarte.
Ons gaan deur die Buitepos en Mamuno grensposte en is in Botswana. Nou nog 350 kilometer tot by Kang, die dorpie reg in die middel van die roete deur Botswana. Ons verblyf is in die Lodge by die Kang Ultra Stop. Die kamer is baie gerieflik met lugreeling en Sateliet TV.
Hier maak ons weer vol met diesel, en aanvaar hulle ook Kredietkaarte.
Vroegoggend is ons op pad om te kyk hoe ver ons die dag sal kom. Tot by die grens met RSA is weer 350 kilometer.
Ons word redelik vertraag met 'n spoedbeperking elke paar kilometer soos jy deur dorpies en gehuggies ry. Uit vorige ondervinding ry ons met die verbypad bedoel vir swaar voertuie verby Kanye. Om deur die dorp te ry, was laas 'n nagmerrie met beeste en wat nog wat voorkeur op en oor die pad gehad het.
Ons bereik teen middag die grenspos by Pioniershek en Skilpadsnek om in RSA te beland. By Skilpadsnek is nog steeds 'n bouery aan die gang en die deurpad deur die grensposte is baie verwarrend.
Omdat dit nog vroeg is en ons kans sien vir nog pyniging, besluit ons om maar deur te druk huis toe - nog 300+ kilometers verder.